Асен Разцветников
С ножици остри в ръката…

chitanka.info

С ножици остри в ръката

златната жътва лудей,

златната жътва в полята

нивите стриже и пей.

Нивите — кротки овчици,

що ги е господ поил —

дремят, закрили зеници

с клепки от златен осил.

Ний сме привели надолу

пламнали, буйни глави,

жънем и режем на воля

жито и диви треви.

А от кръстците — вериги,

звъннали в синия ден —

господ невидим издига

злат и огромен купен.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.